Årsagen til den motorvejsulykke, der torsdag formiddag kostede to menneskeliv, gav yderligere tre mennesker lettere skader og forårsagede materielle skader for mange millioner kroner, skal efterforskes grundigt. Det skriver Nordjyllands Politi i en pressemeddelelse. Førstehåndsvidner på ulykkesstedet fortalte torsdag til TV2 Nord, at det ikke var det glatte føre, men en massiv tågebanke med en forsvindende lav sigtbarhed, der var årsagen til, at seks lastbiler og 19 personbiler - i to ulykker i hver sin side af motorvejen - kørte sammen. Så skråsikre i deres konklusion vil politiet dog ikke være - der ligger et stort efterforskningsarbejde og venter: - Vi skal blandt andet have afhørt og genafhørt vidner og parter i denne tragiske ulykke, og der er mange rapporter, der endnu skal skrives og læses, ligesom vi afventer bilinspektørens rapportmateriale. Desuden er der videomateriale ude fra ulykkesstedet, der skal analyseres i fornødent omfang. Vi har med andre ord et stort puslespil foran os, som vi nu skal til at stykke sammen, udtaler politikommissær Lars Rosenvinge, der leder undersøgelsesarbejdet. Vil ikke lægge sig fast på årsag Flere førstehåndvidner fortalte torsdag til TV2 Nord, at der var massiv tåge på stedet, hvor de to ulykker skete. - Det var ikke så meget, fordi der var glat. Det var tågen, der overraskede, sagde Nicolaj Langballe fra Horsens til TV2 Nords reporter på stedet. - Vi var svineheldige. Da vi får bremset op, kan vi ikke se noget. Men da tågen letter, kan vi så se lastbilerne foran os, sagde Kent Poulsen, der også var involveret i ulykken. Men politiet vil altså ikke låse sig fast på, om ulykken skete af den ene eller anden årsag. - Vi har forståelse for, at mange – helt naturligt – søger svar på årsagen til denne tragiske ulykke. Men vi skal have undersøgt alle forhold grundigt, før vi lægger os fast på en konklusion på årsagen til ulykken. Derfor vil vi ikke på nuværende tidspunkt gå ind i årsagen, udtaler Lars Rosenvinge og uddyber, at det skyldes, at efterforskningen har til formål at danne grundlag for en vurdering af, hvorvidt der skal rejses sigtelser i sagen. Ulykkerne skete omkring klokken ni torsdag formiddag og kostede en 40-årig mand fra Himmerland livet ligesom en 35-årig polsk mand blev dræbt. De pårørende til begge de dræbte er underrettet.

Opsummering:
Flere førstehåndsvidner til ulykkerne på motorvej E45 mellem afkørsel 37 og 38 nær Hobro, mener, at tåge var årsag til ulykken torsdag.